Απόφαση της Επιτροπής

της 21ης Μαΐου 2003

που επιτρέπει στα κράτη μέλη να παρατείνουν τη διάρκεια των προσωρινών εγκρίσεων οι οποίες έχουν χορηγηθεί για τις δραστικές ουσίες iodosulfuron-methyl-sodium, indoxacarb, S-metolachlor, Spodoptera exigua nuclear polyhedrosis virus, tepraloxydim και dimethenamid-P

[κοινοποιηθείσα υπό τον αριθμό Ε(2003) 1583]

(Κείμενο που παρουσιάζει ενδιαφέρον για τον ΕΟΧ)

(2003/370/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2003/31/EΚ(2), και ιδίως το άρθρο 8 παράγραφος 1 τέταρτο εδάφιο,

Εκτιμώντας τα ακόλουθα:

(1) Σύμφωνα με το άρθρο 6 παράγραφος 2 της οδηγίας 91/414/ΕΟΚ, η Γερμανία παρέλαβε, τον Δεκέμβριο του 1998, αίτηση από την AgrEvo GmbH (τώρα Bayer CropScience) για την καταχώρηση της δραστικής ουσίας iodosulfuron-methyl-sodium στο παράρτημα I της οδηγίας 91/414/ΕΟΚ. Με την απόφαση 1999/392/EΚ της Επιτροπής(3), επιβεβαιώθηκε ότι ο φάκελος ήταν πλήρης και ότι μπορεί να θεωρηθεί ότι πληροί, καταρχήν, τις απαιτήσεις ως προς τα δεδομένα και τις πληροφορίες των παραρτημάτων II και III της οδηγίας.

(2) Οι Κάτω Χώρες έλαβαν παρόμοια αίτηση, τον Οκτώβριο του 1997, από την Du Pont de Nemours για την indoxacarb. Ο φάκελος χαρακτηρίστηκε ως πλήρης με την απόφαση 98/398/EΚ της Επιτροπής(4).

(3) Το Βέλγιο έλαβε παρόμοια αίτηση, τον Αύγουστο του 1997, από την Novartis NV (τώρα Syngenta) για την S-metholachlor. Ο φάκελος χαρακτηρίστηκε επίσης ως πλήρης με την απόφαση 98/512/EΚ της Επιτροπής(5).

(4) Οι Κάτω Χώρες έλαβαν παρόμοια αίτηση, τον Ιούλιο του 1996, από την Biosys για την Spodoptera exigua nuclear polyhedrosis virus. Ο φάκελος χαρακτηρίστηκε ως πλήρης με την απόφαση 97/865/ΕΚ της Επιτροπής(6).

(5) Η Ισπανία έλαβε παρόμοια αίτηση, το Σεπτέμβριο του 1997, από την BASF AG για την tepraloxydim. Ο φάκελος χαρακτηρίστηκε ως πλήρης με την απόφαση 98/512/ΕΚ.

(6) Η Γερμανία έλαβε παρόμοια αίτηση, τον Απρίλιο του 1999, από την BASF AG για την dimethenamid-P. Ο φάκελος χαρακτηρίστηκε ως πλήρης με την απόφαση 1999/555/ΕΚ της Επιτροπής(7).

(7) Η επιβεβαίωση της πληρότητας των φακέλων ήταν αναγκαία για να καταστεί δυνατή η λεπτομερής εξέταση τους και να δοθεί στα κράτη μέλη η δυνατότητα να χορηγήσουν προσωρινές εγκρίσεις, για περιόδους μέχρι τρία έτη, σε φυτοπροστατευτικά προϊόντα που περιέχουν τις συγκεκριμένες δραστικές ουσίες, ενώ παράλληλα πληρούνται οι όροι του άρθρου 8 παράγραφος 1 της οδηγίας 91/414/ΕΟΚ, και ιδίως ο όρος που αφορά τη λεπτομερή αξιολόγηση της δραστικής ουσίας και του φυτοπροστατευτικού προϊόντος βάσει των απαιτήσεων της οδηγίας.

(8) Για τις εν λόγω δραστικές ουσίες αξιολογήθηκαν οι επιπτώσεις στην ανθρώπινη υγεία και στο περιβάλλον, σύμφωνα με τις διατάξεις του άρθρου 6 παράγραφοι 2 και 4 της οδηγίας 91/414/ΕΟΚ, όσον αφορά τις χρήσεις που προτείνονται από τους αντίστοιχους αιτούντες. Τα κράτη μέλη εισηγητές υπέβαλαν σχέδια εκθέσεων αξιολόγησης στην Επιτροπή στις 30 Μαΐου 2000 (iodosulfuron-methyl-sodium), στις 7 Φεβρουαρίου 2000 (indoxacarb), στις 3 Μαΐου 1999 (S-metolachlor), στις 9 Νοεμβρίου 1999 (Spodoptera exigua NVP), στις 21 Ιανουαρίου 2001 (tepraloxydim) και στις 26 Σεπτεμβρίου 2000 (dimethenamid-P).

(9) Η εξέταση των φακέλων μετά την υποβολή των σχεδίων των εκθέσεων αξιολόγησης από τα αντίστοιχα κράτη μέλη εισηγητές συνεχίζεται ακόμη και δεν είναι δυνατόν να ολοκληρωθεί η αξιολόγηση των φακέλων εντός της προθεσμίας που ορίστηκε από την οδηγία 91/414/ΕΟΚ.

(10) Δεδομένου ότι από την αξιολόγηση δεν προέκυψαν λόγοι άμεσης ανησυχίας, πρέπει να δοθεί στα κράτη μέλη η δυνατότητα να παρατείνουν τις προσωρινές εγκρίσεις οι οποίες έχουν χορηγηθεί σε φυτοπροστατευτικά προϊόντα που περιέχουν τις εν λόγω δραστικές ουσίες για περίοδο 24 μηνών σύμφωνα με τις διατάξεις του άρθρου 8 της οδηγίας 91/414/EΟΚ ώστε να καταστεί δυνατή η συνέχιση της εξέτασης των φακέλων. Αναμένεται ότι εντός 24 μηνών θα έχει ολοκληρωθεί η αξιολόγηση και η διαδικασία λήψης απόφασης σχετικά με την έκδοση απόφασης για την πιθανή καταχώρηση των σχετικών δραστικών ουσιών στο παράρτημα I.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη μπορούν να παρατείνουν τη διάρκεια των προσωρινών εγκρίσεων για τα φυτοπροστατευτικά προϊόντα που περιέχουν iodosulfuron-methyl-sodium, indoxacarb, S-metolachlor, Spodoptera exigua nuclear polyhedrosis virus, tepraloxydim και dimethenamid-P για περίοδο που δεν υπερβαίνει τους 24 μήνες από την ημερομηνία έκδοσης της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 21 Μαΐου 2003.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 101 της 23.4.2003, σ. 3.

(3) ΕΕ L 148 της 15.6.1999, σ. 44.

(4) ΕΕ L 176 της 20.6.1998, σ. 34.

(5) ΕΕ L 228 της 15.8.1998, σ. 35.

(6) ΕΕ L 351 της 23.12.1997, σ. 67.

(7) ΕΕ L 210 της 10.8.1999, σ. 22.